Heger, Eduard, poslanec NR SR (2019-05-16):
Ďakujem veľmi pekne, pani predsedajúca. Pán podpredseda, kolegyne, kolegovia, by ste možno aj také (povedané so smiechom), aby som vysvetlil ešte aj to predchádzajúce vystúpenie, že som to otvoril tak zoširoka. Myslím si, že je aj dobré, aby sa aj tu v Národnej rade trošku tak viacej poslanci dozvedeli, pretože naozaj ak by sme si zobrali, že by sme k týmto zákonom nevystúpili, tak viaceré veci by tu nepadli a ja teda si myslím, že v Národnej rade aj, lebo nie sú to, sú to dôležité podľa mňa zmeny aj z pohľadu dopadu na občanov, takže preto si vymyslím, že by sa patrilo aj k takýmto zákonom popýtať a dozvedieť viacero informácií a prípadne niektoré tie detaily, ktoré sme otvorili. Takže ja som veľmi rád, že ste aj teda odpovedali na veci, ktoré sa netýkali priamo toho zákona, ale že sme mohli tak viacej načrieť do celkovo do tej oblasti. Pri tejto, pri tomto zákone by som chcel možno priniesť taký iný pohľad, lebo na jednej strane áno, môžme si z prostredia informácie, informatizácie v sekcii zvyšovanie úžitkovej hodnoty služieb pre občanov a podnikateľov, predpokladá, že všetky výpisy budú elektronické už koncom roku 2018. Takže na jednej strane áno, prichádzajú ďalšie, na druhej strane už sme to jedenkrát a dosť, ktoré častokrát aj súčasný pán premiér v minulosti veľa hovoril, tak sa nedarí napĺňať, tak ako by všetci chceli alebo si priali. Čo sa týka ešte toho, tej výzvy vlastne. Ďakujem pekne, že opäť tu zaznela tá výzva, že môžme sa stretnúť aj u vás na úrade. Ja som ju vlastne aj využil, naposledy som sa stretol aj s pánom Kmeťom a bolo to veľmi podnetné a dobré, dobré stretnutie, tak vďaka za túto otvorenosť, to určite oceňujem. Späť k tomu jedenkrát a dosť, to je niečo, čo teda by malo byť veľmi striktne sledované, a to napĺňanie by malo mať, myslím si, že úplne inú rýchlosť, pretože ľudia naozaj stále majú tú skúsenosť, že robia úradom poštárov a musia chodiť. Ja som mal teraz prednedávnom jednu takú skúsenosť a pamätáte, rozprávali sme sa o tom, že nie každý úradník je tomu úplne otvorený, ja teda som mal veľmi pozitívnu skúsenosť, kde tí úradníci sa snažili vyhovieť a snažili sa to zminimalizovať, ale zase počul som od iných iné podnety, čo som dostal, že nie vždy to tak je, že naozaj úradníci vyžadovali niečo, čo nakoniec vlastne ten človek si dohľadal. Zistil, že zo zákona vôbec žiadať nemali. A teraz otázka je, či sú ľudia málo informovaní o tom, čo majú, nemajú, alebo kde využijú, zneužijú tú svoju kompetenciu, ktorú ako úradníci majú, ale práve teda ten jedenkrát a dosť by mal byť veľkým cieľom. Čo sa týka tých samotných výpisov, a keď si pozrieme tú početnosť, tak tu by som len chcel teda opäť podotknúť, tie potvrdenia, tých 11 potvrdení, tak máme tam potvrdenie o návšteve školy, ktorého početnosť bola v roku 2017 1 200-tisíc, ale potom tu máme práve tie, ktoré ste menovali, výpis registra nadácií, výpis registra občianskych združení alebo výpis z registra neinvestičných fondov, alebo výpis registra organizácií s medzinárodným prvkom a to sú rádovo od 150 do..., no dobre, ten výpis registra občianskych združení, 4-tisíc, ale..., čiže vidíme ten veľký nepomer, ktorý tu je. Tým nechcem povedať, že by tieto nemali byť, ale že sú tu ešte iné výpisy, a to si pamätáte, sme hovorili aj o tom, že ten rodný list je, je, myslím, že najpočetnejší stále, a to je to, čo by malo byť, čo by som očakával, že by malo byť ako úplne, že top priorita vyriešiť, pretože opäť povedzme si, že ten želaný stav je ten, aby človek, aby tie systémy boli čo najviac automatizované, a to by som tu chcel ako keby, aby tu zaznelo, že či už je to napríklad ten výpis o návšteve školy, že ten ideálny stav by mal byť taký, že ja prídem, alebo teda moje dieťa, môj syn alebo dcéra prídu si kúpiť električenku a automaticky ten systém už má informácie, on sa prezentuje či už tým svojím eID, záleží, teda aký má vek, a automaticky toto miesto mu vyhodnotí, že tak o tebe vieme, že máš zľavnený, a automaticky ti ho predám zľavnený, čiže nemusím doniesť ani žiadne potvrdenia a podobne, že toto je tá výhoda toho internetového sveta, že tá výmena informácií, ak je dobre nastavená a, samozrejme, aj bezpečne, tak ten cieľový stav, a sme v 21. storočí, tak môžme, myslím si, že toto nejakým spôsobom očakávať, lebo vidíme, že funguje to, v tom komerčnom svete tieto veci mnohokrát fungujú. Mohol by som menovať súkromné firmy, ale to teraz nie je podstatné, že tie dáta akým spôsobom si vymieňajú, načítajú a vedia, vedia s tým pracovať. Tak takéto niečo mať, že proste príde, vloží tam nejakú svoju kartu identifikačnú a automaticky ten systém vyhodnotí a dá mu zľavnený lístok. Alebo ako sme napríklad hovorili aj o tom, že narodí sa dieťa, tak to dieťa sa narodí v nemocnici, tá nemocnica je štátna, ale keby aj nemala, nebola, proste má prístup do toho systému, to dieťa sa zaeviduje a automaticky všetky následné procesy sa udejú automaticky. Čiže jednak príde vám domov rodný list, jednak vám začnú nabiehať prídavky, teda príspevok, príspevok pri narodení a všetky možné dávky, pretože si to ten štát a všetky tie inštitúcie si to medzi sebou vymenia, že myslím si, že toto by bol ten ideálny stav, že by to bolo plne automatické. A k tomuto by sme mali smerovať úplne, by som povedal, čo najrýchlejšie, samozrejme. Takže pri tomto samotnom zákone, ako som hovoril, alebo tu pri tejto novele, myslím si, že je tu teda ten nepomer, že sú tu, síce môže to vyznieť zaujímavo, že 11 potvrdení, ale tie, najzaujímavejšie z nich je práve to potvrdenie o návšteve školy a tu by som sa vás chcel opýtať tú otázku, ktorú určite ste postrehli, a to je práve to, že aj ministerstvo školstva, aj dnes, myslím, že práve na stránke Slovakia Digital bolo..., či Slovensko.Digital bolo povedané, že vlastne ministerstvo školstva si chystá svoj vlastný si projekt, a ktorý by mal rádovo stáť 7 mil. plus réžia na ďalších 10 rokov 20 mil., že keby ste toto, prosím vás, vedeli vysvetliť, že ako sa v tomto bude postupovať, pretože vieme, že napríklad ten systém myslím, že EduPage vie toto potvrdenie ako keby dodať do tej svojej aplikácie. Čiže tu by som vás poprosil opäť o také možno vysvetlenie, keďže je to aj veľmi taká, by som povedal, ľudová téma. Týka sa to mnohých ľudí, tak by bolo dobré, keby to tu zaznela, zaznelo, pretože vidíme, že práve teda ten EduPage je podľa mňa tiež veľmi dobrá aplikácia, mnohí rodičia ju využívajú. Jednak vedia o svojom dieťati z hľadiska školy a to je podľa mňa taká opäť pekná ukážka toho, že keď má človek niečo v mobile a dobre to funguje, tak, tak to poskytuje veľa informácií. Ja napríklad musím oceniť, že to, že viem, kedy, na ilustráciu, že kedy dieťa odchádza zo školy, kedy prichádza do školy, že to sú podľa mňa veľmi dobré, dobré informácie, jednak rozvrh, známky, všetko sa dá komunikovať a človek nemusí tráviť, nemusí chodiť to školy na to, aby bol na rodičovskom, na rodičovskom stret..., združení, čiže..., už ani neviem, jak sa to volá, tam chodí manželka, ale... (Povedané so smiechom.) Proste chcem tým povedať, že, že naozaj tie aplikácie majú veľkú pridanú hodnotu pre ľudí, a keď ju zakúsia, tak potom majú o to aj väčší, väčší záujem. Tie najpočetnejšie, čiže tam by ma zaujímalo, aké ešte ďalšie najpočetnejšie výpisy sú a koľko teda tých všetkých výpisov celkovo je, ktoré, ktoré teda by sa mali odbúrať, či máte nejaký takýto zoznam, a teda automaticky aj k tomu nejaké priority, že ako to bude následne riešené, nejaký, nejaký timing. Ale teda určite mám záujem aj o to stretnutie a môžme to prebrať aj tam, ale ak to máte po ruke, tak privítam. To, čo sme hovorili vlastne, vy ste to naznačili a to je podľa mňa presne to, že, že je dôležité, aby tie systémy boli otvorené na to, aby mohli mať k nim prístup jednotlivé firmy alebo iné, ktoré používajú tie aplikácie, aby ich, aby ich vedeli prepojiť. Chcel by som sa opýtaj aj na ten systém OverSi.sk, teda asi tiež toto evidujete, že je s tým problém, že niekedy to vygeneruje neskôr odpoveď, ako, ako by sa čakalo, tak neviem, či teda evidujete takúto, takýto, takéto podnety. A je teda dostupný, pokiaľ viem, len samotným úradníkom a zaujímalo by ma, že aký je problém v tom, či by to, či je možné to teda sprístupniť aj firmám a fyzickým osobám, aby aj oni teda mohli k tomuto mať prístup keď teda hovoríme o znižovaní a byrokracie. Posledné by som už len možno povedal to, že, alebo tak krátko zhrnúť, že, že najlepšie, ten cieľ, želaný stav je, aby naozaj štát si zohnal všetko, čo potrebuje, aby tá prepojenosť tých databáz bola čo najskôr a čo v najväčšom zmysle, tak ako som to ilustroval na tom príklade, či už s tým narodením dieťaťa, alebo s tým samotným, samotným potvrdením o návšteve školy napríklad pri zakupovaní tej električenky. A taktiež aby štát mal takéto nastavenie, že čo môže vybaviť za tých ľudí za tie firmy, tak aby toto bolo, aby toto bolo úplne automatické. Takže opäť trošku možno takej filozofie, ale tak sme v prvom čítaní, tak som chcel to využiť na to, aby sme možno otvorili tú tému širšie a rozmýšľali vo veľkom. Takže ďakujem veľmi pekne, skončil som.